Liggaam van vermiste Chileense toeris dalk gevindSlavko Yaksic. Foto: Facebook Die liggaam van die 29-jarige Slavko Andro Yaksic Besoaín, ŉ Chileense rugsakreisiger wat op 24 September in KwaZulu-Natal vermis geraak het, is vermoedelik in ŉ lykshuis in dié provinsie aangetref. IRS Forensic Investigations, wat by die soektog na Yaksic betrokke was, het Saterdag op hul Facebook-blad gesê Yaksic se liggaam is in die lykshuis opgespoor en deur sy pa uitgeken. “Ons wil in die stadium nie verder kommentaar lewer nie en dra ons opregte medelye aan die familie oor,” lui die inskrywing. Kapt. Nqobile Gwala, woordvoerder van die polisie, het egter aan Maroela Media gesê die identiteit van die oorledene moet nog amptelik deur DNS-toetse bevestig word. “ŉ Geregtelike doodsondersoek is begin nadat die liggaam gevind is, maar die saak is intussen na moord verander nadat dit aan die lig gekom het dat die slagoffer gesteek is,” het sy gesê. Dessie Rechner van die organisasie Pink Ladies, wat vermiste mense probeer opspoor, het Sondag aan Maroela Media gesê sy is bewus van die bewering dat dit Yaksic se liggaam is wat gevind is, maar is nog nie amptelik deur die polisie in kennis gestel dat wel hy is nie. “Daar is amptelike prosesse wat gevolg moet word en totdat die ondersoekbeampte nie aan ons kan bevestig dat dit inderdaad Yaksic se liggaam is nie, kan ons nie sê hy is gevind of dat die soektog na hom opgeskort is nie,” het Rechner gesê. Slavko Yaksic voor sy hare afgeskeer is. Foto: Facebook Maroela Media het vroeër berig Yaksic, ook bekend as Kaka, het op 20 September by die Melusi-Christengemeenskap op Dundee aangeklop. Nadat hy ŉ paar dae daar oornag het, is hy op 24 September met sy kamera en volledig toegeruste rugsak daar weg op pad Bergville toe. Toe hy by die sentrum weg is, het hy ŉ gestreepte wynrooi-, bruin-en-geel top gedra by ŉ oranje “hippie”-langbroek, blou hemp en Crocs. Op 25 September het Yaksic se ma, Patricia Besoaín, wat in Santiago woon, nog ŉ WhatsApp-boodskap van hom af ontvang. Blykbaar is hy ook nog op 1 Oktober op Dundee gesien, maar het daarna spoorloos verdwyn. Hy het ook nooit by die OR Tambo-lughawe opgedaag om sy vlug terug huis toe te haal nie. Past. Peter Hambidge, direkteur van die Melusi-Christengemeenskap, het vroeër aan Maroela Media gesê hy het Yaksic gewaarsku dis onveilig om so deur dié omgewing te reis. Maar Yaksic het Hambidge verseker hy het nog nie een keer op sy reis deur die land bang gevoel nie. “Hy het gesê hy glo solank ŉ mens vriendelik en goedhartig is, sal ander jou ook so behandel.”